अफगानिस्तान विस्फोट में छह मरे, 30 घायल  
अफगानिस्तान में तालिबान हमलावरों द्वारा बुधवार को किए गए दो अलग अलग बम विस्फोटों में छह व्यक्ति मारे गए और 30 अन्य घायल हो गए।
अफगानिस्तान में तालिबान हमलावरों द्वारा बुधवार को किए गए दो अलग अलग बम विस्फोटों में छह व्यक्ति मारे गए और 30 अन्य घायल हो गए। इन हमलों में एक आत्मघाती हमला भी शामिल है।  राष्ट्रपति हामिद करजई के कार्यालय ने कहा कि काबुल में संसद भवन के समीप एक इलाके में मोटरसाइकिल पर सवार एक आत्मघाती हमलावर ने गुप्तचर सेवा के कर्मियों को लेकर जा रही मिनी बस के पास स्वयं को विस्फोट कर उड़ा लिया जिसमें चार व्यक्ति मारे गए।  गृह मंत्रालय ने कहा कि इस विस्फोट में गुप्तचर सेवा के छह सदस्यों सहित 32 लोग घायल हो गए। मंत्रालय ने हालांकि कहा कि इस विस्फोट में दो व्यक्ति मारे गए जिसमें गुप्तचर सेवा का एक कर्मचारी और एक नागरिक शामिल है। सुबह के समय हुए इस शक्तिशाली बम विस्फोट में दर्जनों घरों के खिड़कियों के शीशे टूट गए। विस्फोट के बाद पुलिस और गुप्तचर अधिकारियों ने पूरे क्षेत्र को घेर लिया। आत्मघाती हमलावर का शव उसकी मोटरसाइकिल के पास पड़ा हुआ था।